Virallinen lehti nro C 167 , 01/06/1998 s. 0197



B4-0560, 0562, 0563, 0564 ja 0565/98 Päätöslauselma Kosovosta Euroopan parlamentti, joka - ottaa huomioon aikaisemmat päätöslauselmansa Kosovon tilanteesta, erityisesti 12. maaliskuuta 1998 antamansa päätöslauselman ((Kyseisen istunnon pöytäkirja, osa II, kohta 5.)), - ottaa huomioon entisen Jugoslavian yhteysryhmän Bonnissa 25. maaliskuuta 1998 ja Roomassa 29. huhtikuuta 1998 pitämien kokousten tulokset, - ottaa huomioon G7-maiden ulko- ja valtiovarainministereiden Lontoossa 9. ja 10. toukokuuta 1998 pitämässä kokouksessa tekemät päätökset, A. ilmaisee erittäin suuren huolestuneisuutensa Kosovon konfliktista, joka on jo laajentunut pienimuotoiseksi sodaksi, ja väkivaltaisuuksien jatkuvasta lisääntymisestä alueella, serbien harjoittamista järjestelmällisistä ihmisoikeuksien loukkauksista, etnisestä syrjinnästä, poliisin mielivallasta sekä kidutuksesta, B. on erittäin huolissaan Jugoslavian turvallisuusjoukkojen liiallisesta voimankäytöstä, aseiden lisääntymisestä alueella ja joidenkin Kosovon ääriryhmien turvautumisesta terrorismiin; korostaa, että väkivallan käyttäminen poliittisten toisinajattelijoiden vaientamiseksi ja terrorismin käyttäminen poliittisen muutoksen aikaansaamiseksi olisi torjuttava päättäväisesti keinona Kosovon kriisin ratkaisemiseksi, C. korostaa, että syvenevä Kosovon kriisi voidaan ratkaista pysyvästi ainoastaan rauhanomaisin keinoin aloittamalla Jugoslavian liittotasavallan hallituksen ja Kosovon albaaniväestön johdon välillä vakava ja varaukseton keskustelu, johon myös kansainvälinen yhteisö osallistuu, ja katsoo, että tämän ratkaisun on perustuttava perustavien ihmisoikeuksien ehdottomaan kunnioittamiseen, kaikkien yksittäisten ihmisten ja etnisten ryhmien suojeluun ja oikeusvaltion periaatteiden noudattamiseen, D. ottaa huomioon, että Kosovon konflikti uhkaa levitä naapurialueille ja että Albanian pääministeri on vaatinut Nato-joukkojen tuloa maahansa vähentämään Kosovon kriisin laajentumisen mahdollisuutta, E. ottaa huomioon, että kansainvälinen yhteisö on tähän mennessä reagoinut kriisiin hitaasti ja heikosti, mutta panee merkille, että entisen Jugoslavian yhteysryhmä on päättänyt toteuttaa tiettyjä toimenpiteitä Jugoslavian liittotasavaltaa vastaan, koska entinen Jugoslavian tasavalta ei vielä ole täyttänyt joitakin Kosovon kriisin ratkaisun perusvaatimuksia; pitää valitettavana sitä, että Venäjän federaatio ei ole mukana näissä toimissa, F. katsoo, että Montenegron hallituksen osoittamalle avoimuudelle olisi annettava selvää tunnustusta, G. panee merkille suuresti huolestuneena, että Kosovon kriisin laajeneminen ja joukkojen keskittäminen Albanian vastaiselle rajalle uhkaa vakavasti ja välittömästi koko alueen vakautta ja on myös selkeä uhka kansainväliselle rauhalle ja vakaudelle, H. ottaa huomioon, että serbipoliisit ja puolisotilaalliset joukot ovat viime kuukausien taisteluissa todistettavasti syyllistyneet sotarikoksiin Kosovossa ja että entisen Jugoslavian kansainvälisellä rikostuomioistuimella on valtuudet asettaa syytteeseen henkilöt, jotka ovat rikkoneet kansainvälisiä ihmisoikeuksia entisen Jugoslavian alueella vuodesta 1991 lähtien; 1. Tuomitsee voimakkaasti ja varauksetta Jugoslavian joukkojen aseettomaan siviiliväestöön kohdistaman voimankäytön ja aseiden leviämisen alueella; 2. Tuomitsee voimakkaasti Kosovon joidenkin ääriryhmien turvautumisen terrorismiin; 3. Kehottaa Jugoslavian liittotasavallan hallitusta ja Kosovon albaaniväestön edustajia aloittamaan yhdessä kansainvälisen yhteisön edustajien kanssa kiireellisesti ja ehdoitta vakavan ja rakentavan keskustelun Kosovon tulevasta asemasta; 4. Kehottaa Jugoslavian liittotasavallan hallitusta aloittamaan kiireellisesti yhteistyön entisen Jugoslavian yhteysryhmän kanssa ja antamaan Euroopan unionin erityisedustajalle Gonzálezille mahdollisuuden aloittaa työskentelynsä, mikä on ehdottoman tärkeää, jotta keskustelun yleisiä tulevaisuudennäkymiä voidaan parantaa ja niissä voidaan edistyä; 5. Kehottaa neuvostoa pyrkimään kaikin tavoin käynnistämään vahvan poliittisen aloitteen, joka tähtää neuvottelujen aloittamiseen osapuolten välillä, - esittämällä molemmille osapuolille kutsu tavata Jugoslavian liittotasavallan ulkopuolella ja - ehdottamalla luottamusta lisääviä toimia; 6. Kehottaa jäsenvaltioita, YK:n turvallisuusneuvostoa, ETYJ:ä, Natoa ja WEU:ta toteuttamaan kaikki tarpeelliset toimenpiteet, jotta estettäisiin Kosovon konfliktin leviäminen alueen muihin osiin, tuettaisiin naapurivaltioiden turvallisuusintressejä ja turvattaisiin niiden rajat; 7. Pyytää neuvostoa ja komissiota sekä ETYJ:ä ja YK:ta lähettämään myös Albanian ja Kosovon väliselle rajalle viipymättä tarkkailijoita; 8. Kannattaa entisen Jugoslavian yhteysryhmän tekemiä päätöksiä, koska ne ovat ensimmäinen askel presidentti Miloseviciin ja Jugoslavian liittotasavallan hallitukseen kohdistetun painostuksen lisäämiseksi, jotta Kosovon syvenevään kriisiin löydettäisiin rauhanomainen ja rakentava ratkaisu; 9. Kehottaa neuvostoa tekemään selväksi Jugoslavian viranomaisille, että uudet pakotteet otetaan käyttöön, jos nämä eivät ryhdy pikaisiin ja rakentaviin toimiin, tavoitteena löytää ratkaisu Kosovon tulevaan asemaan ja palauttaa asukkaiden kansalais- ja ihmisoikeudet; 10. Vaatii heti vapauttamaan Jugoslavian vankiloissa olevat Kosovon poliittiset vangit ja syyttä pidätetyt henkilöt; heihin kuuluu esimerkiksi professori Ukshin Hoti, joka on pidätetty monta kertaa vain, koska hän on kannattanut Kosovon-kysymyksen rauhanomaista neuvotteluratkaisua; 11. Antaa täyden tukensa kaikille niille ryhmille ja yksittäisille ihmisille Kosovossa ja sen ulkopuolella, jotka osallistuvat rakentavan ratkaisun löytämiseen Kosovon ja sen ihmisten tulevaisuudelle ja jotka pyrkivät näihin tavoitteisiin rauhanomaisin keinoin; 12. Kehottaa entisen Jugoslavian kansainvälistä rikostuomioistuinta viipymättä tutkimaan mahdollisia rikoksia ihmiskuntaa vastaan Kosovossa; 13. Kehottaa neuvostoa ja komissiota pyrkimään kaikin keinoin siihen, että Euroopan parlamentin vaatima EU:n edustusto Pristinassa sekä YK:n ihmisoikeuksien päävaltuutetun toimisto voidaan viimeinkin avata; 14. Kehottaa puhemiestään välittämään tämän päätöslauselman neuvostolle, komissiolle, Jugoslavian liittotasavallan hallitukselle ja Ibrahim Rugovalle.